**Anexa 2**

**Regulament general**

Olimpiada se organizează în 5 etape (weekenduri), pe parcursul lunilor mai-sept.

Competitorii se înscriu individual, cu familia, sau în echipă (pentru probele la care doresc să participe). Sunt acceptați doar concurenți cu reședința în Dumbrăvița (minim ⅔ din echipa cu rezidenta în Dumbrăvița). Pentru fiecare probă vor fi organizate concursuri pe categorii de vârsta, sex și categoria FAMILIE (în care concurează minim 3 membri ai aceleiași familii). În situații justificate se pot face derogări de la reguli.

Primăria împreună cu CSC Dumbrăvița, sponsori, parteneri și voluntari, vor organiza în zilele de sâmbătă probele olimpice.

Data de organizare a fiecărei probe va fi anunțată la debutul olimpiadei. Desfășurarea unei probe e condiționată de înscrierea a minim 3 concurenți.

Lista competițiilor organizate poate fi completată și cu alte probe la solicitarea concurenților (în funcție înscrieri și de posibilitățile de organizare).

Dumbrăvița va fi împărțită în **5 cartiere**, care concurează între ele.

Fiecare cartier își alege **culoarea** drapelului sub care va concura, culoare ce se va regăsi și în culoarea cercului de pe drapelul olimpic.

Fiecare cartier se organizează și își alege un **Comitet olimpic de cartier** format din minim 3 membri (voluntari), care vor reprezenta cartierul în **Comitetul de organizare**. Comitetul olimpic de cartier va comunica, va organiza, va sprijini și va coordona sportivii din cartier.

Pentru fiecare probă de concurs Comitetul de organizare desemnează arbitrii. Aceștia pot fi doar arbitri, sau pot fi sportivi care arbitrează prin rotație.

Comitetul de organizare stabilește și comunică regulamentul aplicabil în concurs înaintea desfășurării fiecărei probe. Acesta poate fi regulamentul internațional consacrat, sau unul adaptat situației locale.

Cele 5 cartiere ale Dumbrăviței sunt:

1. zona Banat/Pădurea Verde
2. zona lac
3. zona Cora/IKEA
4. vatra veche
5. zona Cora/centură

Fiecare cartier poate participa cu un număr nelimitat de sportivi, familii și echipe la fiecare probă.

**PREMII**

Toți participanții primesc Diplome de participare.

Primii 3 clasați, la fiecare probă și la fiecare categorie, primesc diplome, medalii și puncte. Fiecare medalie olimpică aduce puncte (3, 2, 1 puncte) cartierului de care aparține. Punctele se contabilizează în **Clasamentul general pe cartiere**. Cartierul care acumulează cele mai multe puncte, câștigă **Marele premiu**: **“Cupa Olimpiada cartierelor, Dumbrăvița 2022”**.

Sportivii care acumulează cele mai multe puncte sunt recompensați cu cupa: **”Sportivul** și **Sportiva anului, Dumbrăvița 2022”** (locurile 1, 2, 3, pentru fiecare cartier)**.**

Se acordă **“Cupa Familia olimpică 2022”,** familiei care acumulează la finalul olimpiadei cele mai multe puncte (locurile 1, 2, 3, pentru fiecare cartier).

Premierea se face la sfârșitul fiecărei probe de concurs.

Cupele se acordă la finalul olimpiadei, în cadrul **Ceremoniei de închidere a JO.**

**CEREMONIA DE DESCHIDERE**

**Ceremonia festivității de deschidere** a JO Olimpiada cartierelor se desfășoară vineri, în preziua primei zi de competiție. Ea începe cu 5 ștafete ce pornesc din fiecare cartier și se îndreaptă către “stadionul olimpic”. Fiecare ștafeta poartă câte un cerc olimpic în culoarea cartierului. După ce străbate străzile cartierului prevestind începerea Jocurilor olimpice, ștafeta se îndreaptă spre stadion unde cercul olimpic este așezat pe panoul olimpic. La stadion sosesc grupurile de sportivi, din cele 5 cartiere și așteaptă sosirea ștafetelor din cartiere. Se poate organiza un spectacol de muzică și dans.

Panoul olimpic și catargul este așezat în spatele podiumului de premiere (va fi folosit la premierea sportivilor).

După ce toate cercurile olimpice ajung pe panoul olimpic, se depune jurământul, iar un sportiv (invitat) recunoscut pentru performanțele sportive (campion olimpic), declară jocurile deschise. Tot el va face premierea sportivilor în prima zi de concurs.

Înscrierea în concurs se face pe categorii diferite, în funcție de disciplina sportivă, vârstă, sex și categoria familie:

* preșcolari,
* școlari mici (6-10 ani),
* școlari mari (11-15 ani),
* liceeni,
* tineri (18-29 ani),
* adulți (30-59 ani),
* seniori (60-100 ani)

La înscriere toți participanții trebuie sa semneze:

* Declarație privind starea de sănătate și de asumare a responsabilității de participare (pt minori semnează un părinte)
* Declarație de luare la cunoștința și respectare a regulamentului.

Pe tot parcursul jocurilor organizatorii vor asigura prezenta unui echipaj medical la locul de desfășurare a concursului.